En uhelbredelig og meget smitsom kvægsygdom har ramt Himmerland. Landmændene frygter nu for deres besætninger.

I Himmerland er flere kvægbestande ramt af mycoplasma - en meget smitsom sygdom, der gør køerne uhelbredeligt syge. Symptomerne ses typisk ved yveret eller sætter sig i koens ben. En af dem, som har oplevet sygdommen på tæt hold, er Poul Jørn Christensen fra Aars. Sidste år fik otte af hans køer konstateret mycoplasma. - Det er ubehageligt pludselig at stå med en sygdom, som man ikke ved, hvor kommer fra - og som man ikke ved, hvad man skal stille op med, siger han. Når dyrene får sygdommen, bliver de invalide, og må derefter aflives. Dyrlæge Anette Bruntse tilser dagligt besætninger i Himmerland - og hun ved heller ikke, hvad hun skal stille op med sygdommen. - Vi prøver at skille de syge dyr fra, når vi ser symptomerne, men ingen ved helt, om det hjælper, eller hvad vi skal stille op med sygdommen, forklarer hun. Mycoplasma er udelukkende en kvægsygdom - og rammer derfor ikke mennesker.